  Туспуктэм: vk.com (Вера Пантелеева) Майя Бывальцева Москваысь А. М. Горький нимо литература институтлэн изадтельствояз «Современный удмуртский рассказ» бичет (12+) поттӥзы. Отчы 20 гожъясьёслэн кылем даурлэн пумаз но туала вакытэ гожтэм 40 веросъёссы пыризы. Со сярысь дышетсконнилэн сайтаз ивортӥзы. Книгаез институтын ужась, берыктӥсьёслэн творчествоя семинарзылэн кивалтӥсез Вера Пантелеева люказ, огъя редакторез – дышетсконнилэн ректорез Алексей Варламов. Вера Пантелеевалэн кылъёсызъя, книгаез куиньлы люкыны луоз: совето, совето вакыт бере но туала авторъёслэн гожъямъёссы. Нырысетӥяз йӧскалык литератураысь классикъёслэн – ож вакытэ будэм Геннадий Красильниковлэн, Семён Самсоновлэн, Роман Валишинлэн, Егор Загребинлэн – веросъёссы пыро. Соослэн ужъёсазы психологизм но лирика юн шӧдӥсько. Дауръёс куспысь воштӥськонъёсты Никвлад Самсоновлэн, Олег Четкарёвлэн, Ульфат Бадретдиновлэн, Вячеслав Ар-Сергилэн, Лидия Нянькиналэн, Эрик Батуевлэн веросъёсьтызы адӟыны луоз. Туала авторъёс пӧлын Виктор Шибан, Сергй Матвеев, Лия Малых, Елена Миннигараева, Лариса Марданова, Галина Савина, Мария Векшина, Дарали Лели, Елена Сараматова. Пӧртэм арлыдо авторъёс йӧскалык лулчеберетэз но огъяросси йылолъёсты пӧлэсто, темаос, кыл, героез возьматон ласянь выльзэ эскерыны дӥсьто. Троссэ веросъёсты Литературая институтын дышетскисьёс берыктӥзы. « Студентъёсын быръем тросэз произведениос та дырозь ӟуч кылэ берыкъямтэ вал, соин ик соослэн ужзы уката дуно луэ. Со студентъёсын берыктон практикалэн бадӟым ужъемышез, оскисько, лыдӟисьёс сое йыркуръяськытэк дунъялозы » Вера Пантелеева, «Современный удмуртский рассказ» бичетэз люкась Бичетэ пырем куатез произведениос ӟуч кылын гожтэмын вал, совето вакытысь веросъёс тодмо удмурт берыктӥсьёсын пӧртэм аръёсы берыктэмын. Тодэ вайытом, Удмуртиын нырысьсэ ӟуч кылын «Удмуртская литература» кык томъем дышетон пособие поттӥзы. Тегъёс: Литература удмурткыл книгаос Москва  